༈ན་མ་ཨཱརྱ་ལོ་ཀེ་ཤྭ་ར་ཡ།  ནང་སྒྲུབ་བསྒྲུབ་པའི་ཡན་ལག་གི་ཟུར་འདེབས་ནི།  ཕྱི་ནང་གསང་གསུམ་སྟན་ཐོག་གཅིག་ཏུ་བྱེད་པའི་དབང་དུ་བྱས་ཏེ།  ཕྱི་སྒྲུབ་སྔ་ཐུན་ལ་གྲོལ་བའི་ཉིན་དེ་ཁའི་དགོང་ཐུན་ནམ།  དེ་ཉིན་ངལ་བསོས་ནས་སང་གི་དགོང་ཐུན་ནས་བརྩམས་ཀྱང་རུང་སྟེ་མཆོད་གཏོར་ཁ་གསོ་བ་སོགས་བྱས་ལ།  སྔོན་འགྲོ་རྣམས་ཐུན་འགོ་སོ་སོར་རྒྱས་བསྡུས་བྱེད་ལུགས་ཕྱི་སྒྲུབ་ལྟར་དང་།  དངོས་གཞི་ལ་ཏིང་འཛིན་གསུམ་སྔོན་དུ་འགྲོ་བས་རང་གནས་དག་པའི་ཞིང་དུ་མོས་པར་པད་ཉི་ཟླ་བའི་གདན་སྟེང་རྒྱུའི་ཧྲཱིཿཡིག་བབས་པས་ཆོ་ག་གསུམ་གྱིས་ཐུགས་རྗེ་ཆེན་པོ་ཡབ་ཡུམ་རིགས་བདག་རང་ཆས་ཅན་དུ་བསྒོམས་པའི་ཡབ་ཀྱི་སྐུའི་ནང་སྟོང་ཆེན་སྒྲིབ་ཐོགས་དང་བྲལ་བ་འོད་ཀྱི་རང་བཞིན་ཅན་གྱི་སྤྱི་བོར་པད་ཟླ་ལ་ཧཾ་ཡིག་བདེ་བ་ཆེན་པོའི་རང་བཞིན་ཉིད་རྣམ་པ་རིགས་བདག་འོད་དཔག་མེད་བླ་མ་ཀུན་འདུས་ཀྱི་ངོ་བོ་དང་།  སྙིང་གར་གཙོ་བོའི་སྙིང་རྗེ་རྣམ་པ་བཞི་དང་ཡན་ལག་ཚད་མེད་པ་བཞི་སྟེ་བརྒྱད་མཚོན་པའི་པད་འདབ་བརྒྱད་ཀྱི་དབུས་སུ་ཐབས་ཡེ་ཤེས་སྙིང་པོའི་ཐིག་ལེ་ཉིད་རྣམ་པ་རྟ་མགྲིན་ཡི་དམ་ཀུན་འདུས་ཀྱི་ངོ་བོ་དང་།  ལྟེ་བར་མཁའ་ཁམས་རྣམ་དག་ཆོས་དབྱིངས་ཡེ་ཤེས་ཀྱི་ངོ་བོ་རྣམ་ཐར་སྒོ་བཞི་མཚོན་པའི་ཆོས་འབྱུང་རྐྱང་པ་རྩ་བ་ཕྲ་བ་ཐུར་དང་གདེངས་ཀ་རྒྱས་པ་གྱེན་བསྟན་གྱི་ཟུར་གསུམ་ལྟེ་ཁུང་གི་ཐད་ཀྱི་མདུན་དང་གཡས་གཡོན་ལ་ཟུག་པ།  དེའི་ནང་ཆོས་འབྱུང་གི་ཁམ་མཚམས་ལ་ཉེ་བའི་ནང་གི་བར་སྣང་ལ་པད་ཉིའི་གདན་སྟེང་ཤེས་རབ་དམར་ཆ་ཉིད་ཡུམ་གསང་བ་ཡེ་ཤེས་ཀྱི་མཁའ་འགྲོ་མ་མཁའ་འགྲོ་ཀུན་འདུས་ཀྱི་ངོ་བོ་དང་།  གསང་གནས་སུ་འབྱུང་བཞིའི་རྩ་ཁམས་དག་པ་ཡེ་ཤེས་བཞི་མཚོན་པའི་པདྨ་འདབ་བཞི་གྱེས་པའི་གེ་སར་གྱི་དབུས་སུ་ལྟེ་བའི་ཆོས་འབྱུང་རྩ་བ་ཕྲ་བ་ཐུར་བསྟན་དེ་ཟུག་ཅིང་།  འདབ་བཞིར་པད་ཉི་ལ་འབྱུང་བཞིའི་རླུང་ཐིག་གི་རང་བཞིན་རིགས་བཞིའི་མཁའ་འགྲོ་ཡབ་ཡུམ་རྣམས་ཀྱང་མཁའ་འགྲོ་ཀུན་འདུས་ཀྱི་ནང་དུ་འདུ་ཞིང་།  དཔུང་པ་གཉིས་དང་པུས་མོ་གཉིས་ཏེ་ཡན་ལག་གི་ཚིགས་ཆེན་བཞི་ལ་པད་ཉིར་སྐྱོད་བྱེད་ལས་ཀྱི་ཐིག་ལེ་ཉིད་ཕྲ་མེན་བཞི་བཀའ་སྡོད་དམ་ཅན་ཀུན་འདུས་ཀྱི་ངོ་བོར་བསྒོམ།  དེ་ལྟར་གཞི་ལུས་ཀྱི་ལྷ་དང་།  ལུས་དཀྱིལ་གྱི་ལྷ་ཚོགས་ཐམས་ཅད་ཀྱི་གནས་གསུམ་བརླབས།  དབང་བསྐུར།  ཡེ་ཤེས་པ་སྤྱན་དྲངས་ནས་བསྟིམ་པའི་བར་དེ་ངེས་པར་བྱ་ཞིང་།  མཆོད་བསྟོད་ནི་བྱས་ཀྱང་རུང་ཞིང་མ་བྱས་ཀྱང་ཆད་པའི་སྐྱོན་མེད་གསུང་།  དེ་དག་གསལ་འདེབས་ཀྱི་ངག་འདོན་ནི།  ཨོཾ།  འཁོར་འདས་ཆོས་ཀུན་གདོད་མ་ནས༔ཞེས་པ་ནས།  སྤྲུལ་སྐུ་རྒྱུ་ཡི་ཐིག་ལེ་ཆེ༔ཞེས་པའི་བར་སོང་རྗེས།  དེ་ལས་པད་ཉི་ཟླ་བ་ཡི།  ། གདན་སྟེང་ནམ་མཁའི་ཧྲཱིཿཡིག་བབས།  ། ཨུཏྤལ་དམར་པོ་ཧྲཱིཿས་མཚན་གྱུར།  ། ཅེས་པ་ནས།  ཞབས་གཉིས་ཡབ་འཁྱུད་མཉམ་པར་སྦྱོར།  ། སྤྱི་བོར་རིགས་བདག་འོད་དཔག་མེད།  ། སྤྲུལ་སྐུའི་ཆ་བྱད་ཚེ་བུམ་འཛིན།  ། ཡབ་ཀྱི་སྐུ་ཡི་ཆ་ཤས་ཀྱི།  ། སྤྱི་བོའི་ནང་དུ་འོད་དཔག་མེད།  ། ཆ་ལུགས་སྔར་འདྲ་ཚེ་བུམ་འཛིན།  ། ཀུན་འདུས་བླ་མའི་ངོ་བོར་བཞུགས།  ། སྙིང་གར་པདྨ་འདབ་བརྒྱད་སྟེང་།  ། པད་ཉི་རོ་སྟེང་རྟ་མཆོག་དཔལ།  ། སྐུ་མདོག་དམར་པོ་པད་ཕྲེང་དང་།  ། པདྨ་འཛིན་པ་ཁྲོ་གཏུམ་གཟུགས།  ། ཀུན་འདུས་ཡི་དམ་ངོ་བོར་བཞུགས།  ། ལྟེ་བར་ཆོས་འབྱུང་དམར་པོའི་དབུས།  ། པད་ཉིར་བདེ་ཆེན་དྷཱ་ཀི་མ།  ། གསང་བ་ཡེ་ཤེས་དམར་གསལ་མདངས།  ། གཅེར་བུ་ཅང་ཏེའུ་ཐོད་པ་འཛིན།  ། ཞབས་གཉིས་ཕྱེད་ཀྲུང་གར་སྟབས་ཚུལ།  ། ཀུན་འདུས་མཁའ་འགྲོའི་ངོ་བོར་བཞུགས།  ། གསང་གནས་པདྨ་འདབ་བཞི་ལ།  ། མདུན་ནས་གཡས་བསྐོར་པད་ཉིའི་སྟེང་།  ། ཤར་དུ་རྡོ་རྗེ་མཁའ་འགྲོ་ཡབ།  ། ཅེས་པ་ནས།  གྲི་གུག་ཐོད་པ་འཛིན་པའོ།  ། དཔུང་གཡས་རྡོ་རྗེ་ཕྲ་མེན་མ།  ། དཀར་མོ་ཁྭ་གདོང་ལྕགས་ཀྱུ་འཛིན།  ། དཔུང་གཡོན་རིན་ཆེན་ཕྲ་མེན་མ།  ། སེར་མོ་ཕག་གདོང་ལྕགས་ཀྱུ་འཛིན།  ། རྐང་གཡོན་རྡོ་རྗེ་ཕྲ་མེན་མ།  ། དམར་མོ་ཁྱི་གདོང་ལྕགས་ཀྱུ་འཛིན།  ། རྐང་གཡས་ལས་ཀྱི་ཕྲ་མེན་མ།  ། ལྗང་ནག་འུག་གདོང་ལྕགས་ཀྱུ་འཛིན།  ། ཀུན་ཀྱང་གཡོན་པ་ཁ་ཊྭཱཾ་འཛིན།  ། གཅེར་བུ་བདེ་བའི་གར་སྟབས་སྒྱུར།  ། ཞེས་པའི་རྗེས་སུ།  དེ་ལྟར་ལྷ་ཚོགས་ཐམས་ཅད་ཀྱི།  ། སྤྱི་བོར་ཨོཾ་དཀར་སྐུ་རྡོ་རྗེ།  ། ཞེས་པ་ནས།  གཉིས་སུ་མེད་པར་བཞུགས་སུ་གསོལ།  ། ཛཿཧཱུྃ་བྃ་ཧོཿས་མ་ཡ་ཏིཥྛ་ལྷན།  ཞེས་པའི་བར་ལས་བྱང་ལྟར་བརྗོད་པས་གསལ་བཏབ་ནས་ལུས་དཀྱིལ་གྱི་ལྷ་ལ་དམིགས་པའི་གསལ་སྣང་དང་ང་རྒྱལ་བརྟན་པོས་སྒྱུ་མ་ལྟ་བུ་འཆར་བའི་ལྷའི་སྣང་ཞེན་ལ་བསླབ་ཚུལ་ཕྱི་སྒྲུབ་ཏུ་བཤད་པ་ལྟར་ཇི་སྲིད་མི་སྐྱོའི་བར་དུ་བསྒོམ་དེས་སྐྱོ་ན་བཟླས་པ་ལ་འཇུག་སྟེ།  བསྙེན་ཡིག་ཏུ་སྐུ་བཞིའི་བཟླས་དམིགས་གཅིག་ཏུ་དྲིལ་བ་ལ་སྤྱི་ཁྱབ་དབང་གི་བཟླས་དམིགས་ནི་གནད་དོན་ལ་ཚང་བའི་དབང་དུ་མཛད་ནས།  ཡིད་བཟླས་གསུངས་ནའང་།  ལས་དང་པོ་པ་རྣམས་ལ་དམིགས་སྐོར་ལྔ་པོ་རེ་མོས་ཀྱིས་ཉམས་སུ་བླངས་ན་བདེ་བར་མ་ཟད་གསུང་རྒྱུན་དྲི་མ་མེད་པ་ལས་ཀྱང་སོ་སོར་བྱས་ན་ལེགས་གསུངས་པ་བཞིན་དུ་གབ་སྦས་མེད་པར་འབྲི་ན།  དམིགས་སྐོར་ལྔ་ལས་དང་པོ་ལྟེ་འོག་སོར་བཞིའི་ཐད་ཀྱི་ཆོས་འབྱུང་ནང་དུ་མེའི་རང་བཞིན་ཅན་གྱི་ཨ་ཤད་དམ་ཨཾ་ཡིག་དམར་པོ་གང་ཡིད་ལ་འཆར་བདེ་བ་ཞིག་སྒོམ་པ་ལས།  མེ་ལྕེ་ཕྲ་ཞིང་འཚེར་བ་སོར་དོ་ཙམ་འབར་བ་ལ་སེམས་གཏད་དེ་རླུང་ཕྱིར་དབྱུང་བ་རྣམས།  གཏུམ་མོའི་མེ་དེས་ཡུམ་གྱི་སྐུ་ལ་རེག་པའི་རྐྱེན་གྱིས་བསྐུལ་བས་ཡུམ་གྱི་སྐུའི་རྣམ་པ་ལྷའི་ངོ་བོ་མེའི་རང་བཞིན་ཅན་དེ་ལས་ཀྱང་འོད་དམར་བྲེང་གིས་འཕྲོས་རྟ་མགྲིན་ལ་ཕོག་པས་དེའི་ཐུགས་ཀའི་ཧྲཱིཿལས་འོད་ཟེར་རླུང་དང་འདྲེས་ནས་ཕྱིར་སོང་།  བློས་འཁྱུད་ཚད་ཀྱི་ནམ་མཁའི་ཁམས་ཁེངས་པས་བརྟན་གཡོའི་ཆོས་གང་དབང་དུ་བསྡུ་རྒྱུ་རྣམས་རང་དབང་མེད་པར་བསྡུས་པ་བྱང་སེམས་དཀར་དམར་གྱི་རྣམ་པར་ལྟེམ་གྱིས་ཞུ།  དེ་ཉིད་རླུང་ནང་དུ་འཇུག་པ་དང་མཉམ་དུ་སྣ་སྒོ་ནས་ཞུགས་ཏེ་ལྟེ་འོག་གི་གཏུམ་མོའི་མེ་ལ་བསྟིམ།  འཁོར་འདས་གཉིས་མེད་བདེ་བ་ཆེན་པོའི་ཡེ་ཤེས་བསྐྱེད་པར་བསམ་ཞིང་དེའི་ངང་བསྐྱངས་ཏེ་རླུང་འཛིན་པ་ནི་བདེ་ཆེན་རྡོ་རྗེའི་བཟླས་པ་སྟེ་དམིགས་སྐོར་གཅིག་གོ། གཉིས་པ་སྔར་བཞིན་ཐུགས་ཀའི་འོད་རླུང་དང་འདྲེས་ཏེ་ཕྱིར་སོང་བས་སངས་རྒྱས་རྣམས་ཀྱི་ཐུགས་རྒྱུད་བསྐུལ།  སེམས་ཅན་ཐམས་ཅད་ལྷའི་འཁོར་ལོར་སྦྱངས།  རླུང་འཇུག་པའི་ཚེ་འཁོར་འདས་གཉིས་མེད་སངས་རྒྱས་ཚད་མེད་པའི་རྣམ་པར་བཞེངས་པ་དེ་ཐམས་ཅད་སྤྱན་དྲངས་ནས་ཞུ་བ་ཆོས་འབྱུང་གི་མེར་བསྟིམས་པས་དབང་བཞི་རྫོགས་སུ་ཐོབ་བདེ་ཆེན་གྱི་ཡེ་ཤེས་སྐྱེས་པར་མོས་ལ།  དེའི་ངང་བསྐྱང་ཞིང་རླུང་འཛིན་པ་ནི་ལོངས་སྐུ་རྡོ་རྗེའི་བཟླས་པ་སྟེ།  དམིགས་སྐོར་གཅིག་གོ། གསུམ་པ་སྔར་བཞིན་རླུང་འབྱིན་པ་དང་མཉམ་དུ་ཐུགས་ཀའི་འོད་ཕྱིར་སོང་འགྲོ་དྲུག་གི་སེམས་ཅན་ཐམས་ཅད་ལ་ཕོག་པས་སྡུག་བསྔལ་བསལ།  ཐམས་ཅད་ཕ་མར་ཤེས་པས་མེད་སྣང་སྒྱུ་མ་ལྟ་བུའི་འཁོར་བ་ན་ཉམ་ཐག་པ་ལ་བཟོད་མེད་ཀྱི་སྙིང་རྗེས་དྲངས་ཏེ་ཞུ་བ་རླུང་འཇུག་པ་དང་མཉམ་དུ་འོངས་པས་མེར་ཐིམ་ཞིང་བྱང་ཆུབ་ཀྱི་སེམས་དྲག་ཏུ་བསྒོམ་པའི་འགྲོ་འདུལ་གྱི་ཕྲིན་ལས་མ་འགགས་པར་འཆར་བར་བསམས་ལ་རླུང་འཛིན་པ་སྤྲུལ་སྐུ་རྡོ་རྗེའི་བཟླས་པ་སྟེ་དམིགས་སྐོར་གཅིག་གོ། བཞི་པ་རེས་མཁའ་ལྟར་ཟབ་མོའི་དམིགས་པ་མེད་པའི་ངང་དུ་ཆམ་གྱིས་བསྒྱུར་ལ་རླུང་འཛིན་པ་ནི་ཆོས་སྐུ་རྡོ་རྗེའི་བཟླས་པ་སྟེ་དམིགས་སྐོར་གཅིག་གོ། དེ་ལྟར་དམིགས་སྐོར་བཞི་པོ་དེ་ལ་སྐུ་བཞི་རྡོ་རྗེའི་བཟླས་པ་ཞེས་བྱ་ཞིང་བཞི་ཀ་རླུང་བུམ་ཅན་སྦྱོར་བ་བཞི་ལྡན་དང་སྦྱར་ནས་བྱེད་པ་ཡིན་མོད།  འོན་ཀྱང་ལས་དང་པོ་པ་རླུང་མ་བྱང་བས་ནི་རླུང་བུམ་ཅན་གྱི་སྟེང་ནས་བྱེད་པ་དཀའ་ཞིང་།  ཁྱད་པར་ཐོག་མར་རྩ་ལམ་མ་སྦྱངས་པར་བུམ་ཅན་དྲག་པོ་འཛིན་པའང་མི་རུང་པས།  རེ་ཞིག་མོས་སྒོམ་ཙམ་དུ་དབུགས་འགྲོ་འོང་རང་བབས་སམ།  འགྲོ་འོང་གཉིས་ཀ་དལ་བུས་བྱེད་པ་དང་སྦྱར་ནས་སྦྱངས་རྗེས་བུམ་ཅན་འཇམ་པོ་སྟེང་རླུང་སྣ་སྒོར་བསྟེན་ཙམ་གྱི་ངང་ནས་བྱས་པས་ལེགས་པོར་འོང་ཞིང་།  བུམ་ཅན་བྱང་བའི་གང་ཟག་གིས་ནི་དམིགས་པ་བཞི་ཀ་ལ་བུམ་ཅན་དགང་ནས་ཁ་སྦྱོར་གཡོ་མེད་དུ་གཞིལ་བའི་ཚེ་དམིགས་སྐོར་ལྔ་པར་འཆད་འགྱུར་ལྟར་སྔགས་དྲིལ་བ་ལ་ཡིད་བཟླས་བྱས་ན་ཤིན་ཏུ་ལེགས་གསུང་།  གལ་ཏེ་ཡིད་བཟླས་མི་ནུས་ནའང་རླུང་ཉིད་སྐབས་འདིའི་བཟླས་པ་ཡིན་པས་ཆད་པའི་སྐྱོན་མེད་དོ།  ། ལྔ་པ་སྤྱི་ཁྱབ་དབང་གི་བཟླས་པ་ནི།  རྡོར་བཟླས་ཀྱིས་སྐྱོ་ན་ངག་བཟླས་ལ་འཇུག་སྟེ་སྙིང་གའི་རྟ་མགྲིན་གྱི་ཐུགས་ཀའི་ཧྲཱིཿཡིག་སྔགས་འཕྲེང་དང་བཅས་པ་ལས་འོད་ཟེར་དམར་པོ་ཚ་ཞིང་རྩུབ་ལ་རྣོ་བ་ལྕགས་ཀྱུ་ལྟ་བུའི་ཚོགས་སྤྲོས་གང་འདོད་ཀྱི་བསྒྲུབ་བྱ་དམིགས་སུ་གསལ་བའམ།  སྤྱི་ཙམ་དུ་སེམས་ཅན་ཐམས་ཅད་ཀྱི་སྙིང་ག་ནས་བཟུང་བ་རྡོ་ཁབ་ལེན་གྱིས་ལྕགས་ཕྱེ་ལེན་པ་ལྟར་ཚུར་བསྡུས་ནས་འོད་དུ་ཞུ།  དེ་ཉིད་ཐུགས་ཀའི་ཧྲཱིཿལ་ཐིམ་པར་བསམ་པའི་སྤྲོ་བསྡུའི་དམིགས་པ་དང་སྦྱར་ཏེ།  ལས་བྱང་ལས་གསུངས་པའི་གཙོ་འཁོར་སྒྲིལ་བའི་སྔགས་གཤམ་དུ་དབང་སྡུད་ཞེ་དྲུག་པ་བཏགས་ལ་བཟླས་པ་བྱ་སྟེ།  དུས་གྲངས་ཀྱི་ཚད་སོགས་བསྙེན་ཡིག་ལྟར་རོ།  ། དེ་ལྟར་ལྷ་སྔགས་ཀྱི་རྣལ་འབྱོར་ལ་ཇི་སྲིད་མི་སྐྱོའི་བར་བསླབས་རྗེས་ལུས་ལ་བཀོད་པའི་ལྷ་རྣམས་རང་རང་གི་གནས་དེ་ཉིད་དུ་འོད་དུ་ཞུ་བ་གཞི་ལུས་ཀྱི་ལྷ་དང་བཅས་ཏེ་ནམ་མཁའ་ལ་སྤྲིན་དེངས་པ་ལྟར་བསྡུས་ལ་གསལ་སྟོང་དམིགས་གཏད་བྲལ་བའི་དབྱིངས་རང་སངས་རང་རིག་མ་བཅོས་པའི་ངང་དེར་སོ་ཁད་དེ་མཉམ་པར་བཞགརྟོག་པ་འཕྲོ་ན་གང་སྐྱེས་ཀྱི་ངོ་བོ་ལ་གསལ་ཆེ་རེ་བ་བལྟས་པས་གང་དུའང་ངོས་བཟུང་མེད་ཅིང་།  རང་རིག་རང་གསལ་བློ་འདས་སྤྲོས་དང་བྲལ་བར་འཆར་བས་ངང་བསྐྱང་།  ལྡང་པ་ན་གཙོ་བོ་ཡབ་ཡུམ་གྱི་སྐུར་ལངས་ཏེ་བསྔོ་སྨོན་བྱ།  དེ་ལྟར་ལེགས་པར་བསྒྲུབས་ཀྱང་རྟགས་མ་མཐོང་ན།  མཚན་མ་མཐོང་མཐོང་གི་བར་དུའམ་ཐ་ནའང་བདུན་ཕྲག་གཅིག་ཙམ་གྱི་བར་དུ་སྤྱི་ཁྱབ་དབང་གི་བཟླས་དམིགས་བཤད་མ་ཐག་པ་ལྟར་ལས།  ཁྱད་པར་ཚུར་བསྡུས་པ་རང་གི་ཐུགས་ཀ་དང་སྒྲུབ་རྫས་ཀྱི་རིལ་བུ་གཉིས་ཀ་ལ་ཐིམ་པར་བསམ་པ་དང་སྦྱར་ཏེ་ཡབ་སྔགས་ཡིག་དྲུག་དང་ཡུམ་སྔགས་འབྲུ་དགུ་པ་སྔར་ལྟར་ཕོ་སྲོག་མོ་སྲོག་སྦྲེལ་བའི་ཤམ་བུར་ཨ་ནྲྀ་ཏྲི་མ་བྷི་སོགས་ལས་སྔགས་ཞེ་བརྒྱད་པ་བཏགས་ནས་བཟླས་མཐར་རིལ་བུ་ལ་ཧ་འདེབས་པའམ།  དེ་ལག་ལེན་ལ་མི་བདེ་ན།  རིལ་བུར་གཟུངས་ཐག་བཏགས་ནས་བཟླ་བ་ཡིན་ནོ།  ། གཞན་ཡང་ཐུན་གཅོད་ཚུལ་ཐུན་མཚམས་ཀྱི་བྱ་བ།  སྲོད་ལ་སྤྱི་བྱེ་བྲག་དང་ཁྱད་པར་མཁའ་འགྲོ་གཏོར་མ་ཟས་དང་ཉལ་ལྡང་གི་རྣལ་འབྱོར།  ནང་སྒྲུབ་རྫོགས་པའི་ནུབ་ཐ་མའི་སྔ་ཐུན་ལ་དངོས་གྲུབ་ལེན་པ་རྣམས་ཕྱི་སྒྲུབ་ལྟར་ཤེས་པར་བྱའོ།  ། ནང་སྒྲུབ་ཀྱི་ཟུར་འདེབས་ལྷན་ཐབས་སོ།  ། ཨྠིྀཿ